Papersnake/gushiwen huggingface dataset:
禅人并化主写真求赞 其二七二
释正觉（宋代）

默而耀，虚而照。借用不悭，合体无兆。石牛卧而青山寒，木马嘶而明月晓。

有底般人，相逢恰好。
赋张袁州隐斋三首
度正（宋代）

少时见敲搒，濈濈背欲汗。
及壮事州县，稍稍觉不惮。
由来只一心，今昔非异见。
君子远庖厨，夫岂恶刍豢。
长恐恶今熟，此道出无间。
是隐乃在我，扁榜安用办。
君侯退归来，此意却无限。
寒雨中夜坐
陆游（宋代）

江村风雨晚冥冥，闭户添衣怆客情。
炉爇松肪如蜡爨，鼎煎茶浪起滩声。
团乐赖有儿同话，剥啄应无客可迎。
聊举一杯生耳热，颓然酣枕到窗明。
送程伯茂佥书武昌
方岳（宋代）

平时浪说笔如杠，谁不玉堂云雾窗。
采石月明才夜讲，武昌鱼雾又春江。
洲横鹦鹉天为限，灶列貔貅阵未降。
重国西门烦老檄，秋风莫倚暗埋椿。
放下庵即事三绝
范成大（宋代）

无风香篆吐长丝，收架凝尘不下帷。
鸟雀声和晴日暖，午窗扪虱坐多时。
题姚雪蓬使君所藏苏野塘画
戴复古（宋代）

高者为山，坳者为壑。
为烟为云，渺渺漠漠。
水鸟树林，人家聚落。
骑者何之，舟者未泊。
三尺纸上，万象交错。
天机自然，神惊鬼愕。
呜呼，此吾故人野塘苏元龙之墨迹，
中有石屏老泪痕，又与野塘添一笔。
小园
杜甫（唐代）

由来巫峡水，本自楚人家。客病留因药，春深买为花。

秋庭风落果，瀼岸雨颓沙。问俗营寒事，将诗待物华。
赠元稹
白居易（唐代）

自我从宦游，七年在长安。
所得唯元君，乃知定交难。
岂无山上苗？径寸无岁寒。
岂无要津水？咫尺有波澜。
之子异于是，久要誓不谖。
无波古井水，有节秋竹杆。
一为同心友，三及芳岁阑。
花下鞍马游，雪中杯酒欢。
衡门相逢迎，不具带与冠。
春风日高睡，秋月夜深看。
不为同登科，不为同署官。
所合在方寸，心源无异端。
用夹谷子括吴山晚眺韵十首
方回（元代）

情知新国用刑宽，坐致湖山复旧观。
浙右谁非三世宦，江南终不十贫寒。
钱王陌上花犹好，苏小门前柳未残。
革故鼎新谁料得，举安天下胜偏安。
池塘生春草
杨公远（宋代）

燕寝凝香梦更清，梦回得句快吟情。
可怜人化辽天鹤，池上年年草自生。
丙午乡试领荐乡人聚观于会江门外马上口占一绝
邹智（明代）

龙泉庵上苦书生，偶窃三巴第一名。天下许多难了事，乡人何用太相惊。
梅窗为教授金原祺赋
金幼孜（明代）

严冬闭云阴，众卉各摧折。瑶树粲佳花，绰约凌冰雪。

君子秉文教，终岁擅高洁。岂期谢春荣，所志坚晚节。

觞咏日逍遥，琴书足娱悦。愿言保贞姿，庶以绍先烈。
赠括苍管生二绝
刘克庄（宋代）

辂死向千年，占书世失传。
安知无肘后，留在远孙边。
次韵元司理元夜三绝 其一
周紫芝（宋代）

火龙衔烛御城游，喜入升平四百州。惆怅长安今夜月，为谁重上汉宫楼。
次韵答李子约见赠
孔武仲（宋代）

江县山奇水亦清，古今贤宰继声名。
施为岂厌地闲僻，学行久推君老成。
桂籍掇科论世契，锦囊留句荷交情。
当年入洛多英俊，文彩谁如陆士衡。
宝鼎现·问今何日
陈著（宋代）

问今何日，旧也曾尾，东风鵷鹭。回首念，家山桃李，归去来兮闻早赋。梦境里、尽何妨疏散，时趁莺晴信步。是则是、清闲自好，一点心犹怀古。记得平世痴儿女。自灯宵、游了三五。还次第、湖边去也，寒食清明炊未住。是处处、是丹青图画，随意狂歌醉舞。奈蓦被、烟花浪手，一掷残阳孤注。须信乐极悲来，谁道是、曾歌琼树。夕阳亭遗涴，翻得江涛似许。忍望著、□天津路。最是鹃啼苦。算世事、消把春看，还有落花飞絮。
送别覃孝廉
韦应物（唐代）

思亲自当去，不第未蹉跎。家住青山下，门前芳草多。

秭归通远徼，巫峡注惊波。州举年年事，还期复几何。
句
王随（宋代）

波动月光碎，岸遥烟色深。
汎彭蠡湖望庐山瀑布
李之世（明代）

庐山望不极，湖影澹遥空。时见双飞瀑，宛如驾白虹。

穿云开罨画，喷玉斗玲珑。倒射潭涡黑，全蒸闪日红。

为波常注壑，入汉共朝东。远与三江接，平分九派同。

荣光浮潋滟，灏气挟鸿濛。毂日扶桑转，经天碣石通。

川宁学海至，山象出泉蒙。触目纷为异，谁知造化工。
散郎亭
苏轼（宋代）

法花下有散郎亭，老树荒崖如有情。
欢戚已随时事去，壁间只有古人名。
白鹿洞谢娄山长惠蕨莱
苏葵（明代）

偶入匡庐山，山深远城市。呼童采山蔌，未采颊先哆。

远怀西山翁，默谈自拊髀。先生信有道，菜根不离齿。

行厨绝鲜腴，茎茎蓄甜旨。形存小儿拳，色压荷袷紫。

曝濯古有方，囊贮今无底。诚为吾儒珍，勿以禦冬比。

分惠胜十朋，自督庖人庀。顾鱼与熊掌，虽美类西子。

争如麻姑仙，清风白云里。何时反吾庐，脱却江湖履。

吾庐近罗浮，采薇浩歌起。移根植蔬畦，抱瓮云亡鄙。

桎梏天地间，肉食有遗耻。长啸向秋山，山灵应莞尔。
晨至湖上
陆游（宋代）

剑南无剧暑，长夏更宜人。
啼鸟常终日，幽花不减春。
荷香浮绿酒，藤露落乌巾。
莫作天涯想，翛然梦里身。
闰十一月东行腊月立春夜秀州船场玩月甲辰正
汪莘（宋代）

鸦声欲断雉声起，柳眼已青桑眼黄。
故乡春事正如许，春事只缘思故乡。
别李明府
韩翃（唐代）

宠光五世要青组，出入珠宫引箫鼓。醉舞雄王玳瑁床，娇嘶骏箫珊瑚柱。

胡儿夹鼓越婢随，行捧玉盘尝荔枝。罗山道士请人送，林邑使臣调象骑。

爱君一身游上国，阙下名公如旧识。万里初怀印绶归，湘江过尽岭花飞。

五侯焦石烹江笋，千户沈香染客衣。别后想君难可见，苍梧云里空山县。

汗苑芳菲入夏阑，待君障日蒲葵扇。
鹧鸪天·罗袜凌波洛浦仙
佚名（宋代）

罗袜凌波洛浦仙。谪来潭府话夤绿。应嫌曲水香尘涴，诞降兰亭禊事前。歌窈窕，舞婵娟。芝兰满室庆团圆。殷勤试问刘郎看，阿母蟠桃种几年。
水龙吟
赵长卿（宋代）

无情风掠芭蕉响，还是重门已闭。银缸独对，相思方切，教人怎睡。解叹从前事，解叹了、依前鳖气。想他家那里，知人憔悴，相应是、睡也未。

且恁和衣强寝，奈无寐、依前重起。起来思想，当初与你，忒煞容易。及至而今也，半头天眼，不存不济。最消魂苦是，黄昏前后，冷清清地。
和姚郎中题凝公院
郑巢（唐代）

后房寒竹连，白昼坐冥然。片衲何山至，空堂几夜禅。

叶侵经上字，冰结砚中泉。雪夕谁同话，悬灯古像前。
题安期仙涧卷寄黄用砺明府
谢与思（明代）

丈人清啸自茆扉，从学长生久息机。洞壑不缘丹箓閟，海天还息赤凫飞。

东游几处秦祠古，大隐千秋汉史辉。何日云中分半座，祇于郢曲想音徽。
见莺三首
白玉蟾（宋代）

夜来新长水三尺，雨过横流春一溪。
翠柳颦眉花阁泪，乳莺空对妇鸠啼。
睡觉
白居易（唐代）

星河耿耿漏绵绵，月暗灯微欲曙天。转枕频伸书帐下，

披裘箕踞火炉前。老眠早觉常残夜，病力先衰不待年。

五欲已销诸念息，世间无境可勾牵。
为云侣天游赋
卫宗武（宋代）

汗漫可以期，列缺可以至。
岂不高且远，未足语超诣。
至人司重玄，妙境此融会。
无声亦无臭，万象於我备。
不必八柱承，不必二极系。
曾城九重居，俨若具乎内。
於焉以泮涣，其乐浩无际。
气凝而社化，举步六合外。
乘轮阆风行，税驾丹丘憩。
逍遥兮周流，斯特迹之寄。
混然吾太虚，游是息於是。
木客
李公佐仆（唐代）

酒尽君莫沽，壶倾我当发。城市多嚣尘，还山弄明月。
喜雨上太守
孔平仲（宋代）

曾佩金章祷象龙，滂沱飞雨出无穷。泰山吐雾连朝暗，东海驱波半夜空。

爽压炎蒸民少病，润流枯涸岁将丰。黄堂下视相欢意，助以袁宏一扇风。
初夏病起晓步东园二首
杨万里（宋代）

病起乌藤强自扶，三三径里晓晴初。
莺声只在花梢近，行去行来不见渠。
送苏州李使君赴郡二绝句 其二
白居易（唐代）

馆娃宫深春日长，乌鹊桥高秋夜凉。风月不知人世变，奉君直似奉吴王。
纵笔
陆游（宋代）

温温地炉红，皎皎纸窗白。
忽闻啄木声，疑是敲门客。
余伯畴归浙东简郡守王居敬
张翥（元代）

四明游客住京都，旅舍青灯照影孤。家信十年黄耳犬，乡心一夜白头乌。

却携长铗辞金水，直挂轻帆到鉴湖。为问蠡吾王太守，别来安稳有书无。
偈颂一一二首 其十八
释清远（宋代）

如来妙色身，真实难藏覆。不挂本来衣，岂著娘生裤。

无忧树下降生时，南北东西行七步。行七步，度尽众生无所度。
夜起
张九成（宋代）

昔日尝惊堕俗尘，今朝始觉是閒人。
夜窗睡起无人见，万里青天月一轮。
伤故人歌妓
长孙佐辅（唐代）

愁脸无红衣满尘，万家门户不容身。

曾将一笑君前去，误杀几多回顾人。
发闽中向匡庐寄蔡艮若
陈恭尹（清代）

劳生同逆旅，何处是他乡。
渐听人声改，才知客路长。
买舟彭蠡月，回首洛桥霜。
指却飞花笑，闲身尔亦忙。
残年
魏时敏（明代）

社鼓声喧送酒杯，春风落尽一庭梅。
不知白首狂吟客，醉饮屠苏更几回。
除衣客中写怀
江源（明代）

今夕是何夕，岁除逼青阳。儿女忆去年，争饮屠苏觞。

今年客松州，孤烛照凄凉。填胸愁百种，惊心历一行。

辗转不能寐，起步东西厢。寒风飒飒来，透我征衣裳。

徘徊复隐几，能不思故乡。思乡清泪滋，逢春白发长。

作官虽云好，宦海风波狂。不如赋归去，濯足歌沧浪。
槠洲道中
范成大（宋代）

烟凝山如影，云褰日射毫。
桃间红树迥，麦里绿丛高。
客子叹游倦，田家甘作劳。
乘除吾尚可，未拟赋离骚。
春日睡起
张泰（明代）

春眠仍值酒初酣，奈可梁间燕二三。
好梦断来何处续，落花风雨满江南。
大礼庆成
张方平（宋代）

飨帝精禋举，严亲广孝纯。祢宫增懿典，皇册荐威神。

宝殿斋居肃，琳房献礼陈。慨瞻清庙几，穆奠紫坛茵。

备乐嘉安曲，鸿仪显相臣。玉从丹禁出，路俨绣旂新。

瑞霭蒙天仗，祥风入帝宸。欢呼九州会，庆泽万方均。

有幸逢华旦，无谟翼至仁。但祈陪百礼，景扈越千春。
喜迁莺慢（太簇宫功父新第落成）
姜夔（宋代）

玉珂朱组。又占了、道人林下真趣。窗户新成，青红犹润，双燕为君胥宇。秦淮贵人宅第，问谁记、六朝歌舞。总付与、在柳桥花馆，玲珑深处。

居士。闲记取。高卧未成，且种松千树。觅句堂深，写经窗静，他日任听风雨。列仙更教谁做，一院双成俦侣。世间住，且休将鸡犬，云中飞去。
耒阳杜工部祠堂
孟宾于（唐代）

南游何感思，更甚叶缤纷。
一夜耒江雨，百年工部文。
青山当日见，白酒至今闻。
惟有为诗者，经过时吊君。
安乐乡长寿歌
邢宥（明代）

人皆愿长寿，得之能几何。七十古来已稀有，今人八十尤无多。

吾家老舅太叔裔，天锡偏隆家庆萃。鹤算今年八十跻，发鬓苍然颜似醉。

日落春山社散时，少年醉卧老扶归。我翁坐起靸双屐，身轻步健行如飞。

大田岁熟秋收急，拄杖田头终日立。如珠如玉嘱童奴，莫遗所天抛颗粒。

此翁骨相本瑰奇，龙马精神松柏姿。少从严侍宰花县，足迹踏遍西江湄。

高安风习厌浮薄，操觚直过庐陵学。炙贤摩善友多闻，扫尽游谈重然诺。

客梦南云遥北堂，便辞严侍早还乡。彩衣舞罢寻耕钓，食鲜茹美轻膏粱。

汪汪语笑夹飞瀑，五老香炉犹在目。探春海上独寻梅，涤暑林间常友竹。

木奴四望环苍翠，采斲只在此山内。剩栽杞菊佐盘飧，细缉茝兰纫佩帨。

内能睦族外比邻，湖海襟期最可人。识达义敦时望重，未容空谷老闲身。

乌纱白发旧弱冠，云鹤相邀清且焕。自将名利等浮云，物外逍遥何羁绊。

流水高山无常住，老翁胸中千古趣。不资金鼎炼神丹，静养清修安分素。

此心无欲更无营，六脉清和百窍清。气血流通神秀发，性无戕贼自延龄。

世人谋寿痴堪叹，念佛吃斋勤赛祷。不知作事要平心，却罔此心从左道。

罔而得寿是为幸，潦倒龙钟奚足敬。谁似我翁益老益高强，寿保太和真可庆。

谢庭兰玉并才贤，正临初度起芳筵。三族亲宾欢会集，寿觞满载酒如泉。

阶前彩服舞傞傞，我为翁唱长寿歌。舞袖一翻歌一放，众宾争献金叵罗。

我唱寿歌宾拍掌，掌拍声齐歌益壮。一杯未尽复一杯，不觉东方月已上。

閒话升平兴未阑，新醅继出尽馀欢。且舞且歌行且拜，愿君长寿等南山。
杂咏下 蕨
洪适（宋代）

块破擎拳出，盘行转眼空。救荒非小补，粉骨不言功。
咏古三首和陶·荆轲
蒋敦复（清代）

车驱不复顾，入此虎狼嬴。衣冠白如雪，千里送荆卿。

酒杯浇热血，努力在兹行。头颅为公掷，仰天笑绝缨。

平生重意气，不尔胡豪英。击筑动天地，志已无秦声。

田先生既死，樊将军何在。肝胆舞阳裂，魂魄祖龙惊。

剑术虽未讲，烈士固徇名。美人惜菹醢，骏马空前庭。

时危任刺客，才岂当千城。咸阳楚人火，西风汉家营。

天意固有在，人事奚由成。故交屠狗辈，痛饮难为情。
和庞相公寄题白
刘敞（宋代）

丹凤何年此地栖，苍山流水入岩扉。主人早逐长离去，邑子先期驷马归。

脩竹万竿终岁碧，蹲鸱千亩入秋肥。已闻父老酾牛酒，会看夸乡画锦衣。
寄孙元忠 其二十二
孔平仲（宋代）

草阁柴扉星散居，远开山岳散江湖。苍苔浊酒林中静，丹橘黄江此地无。

洞庭扬波江汉回，愿吹野水添金杯。巢燕养雏浑去尽，邻鸡还过短墙来。
和御制诗五首 其二
王质（宋代）

大庆通宣德，西华近保和。草荒朱雀道，沙壅护龙河。

九庙烟尘暗，七陵风露多。君王既神武，父老莫悲歌。
满庭芳 赠汝车赵三仙
马钰（金朝）

休言嗽咽，莫说存想。吞霞服气虚妄。打坐持功，抽手挽脚劳嚷。采战神丹散失，服还元、水火不当。端的处，是无为至理，最堪倚仗。心好逍遥快乐，做逍遥快乐，常教豁畅。神好清闲供应，清闲坦荡。冲和自然成宝，得亘初、一点明朗。神光灿，现本来面目模样。
清平乐（赠歌者）
袁去华（宋代）

移商换羽。花底流莺语。唱彻秦娥君且住。肠断能消几许。

劝觥斜注微波。真情著在谁那。只怕如今归去，酒醒无奈愁何。
存没口号十六首 其十六 顾山人季狂
王世贞（明代）

十劳鳞羽访空山，莫怪裁书九不还。布帽遮头腰挂网，可堪名姓到人间。
十月桃
释德洪（宋代）

雪中桃花夜来折，儿稚犯寒争欲摘。老仙呵手撚吟笔，指以谓余还叹息。

已作匆匆十月开，人间安得千年枝。
赠龄首座主庵 其三
释慧空（宋代）

南方浩浩正谈禅，谁问君家博饭田。待我寒衣都补了，袖茶来访钁头边。
宫词
王仲修（宋代）

下直归来日未晡，凤盘锦幄卷流苏。
纱栊粉壁无尘到，挂起长康列女图。
诗偈 其一七五
庞蕴（唐代）

羊车诱下愚，鹿车载中夫。大乘为上士，鹏巢鹤不居。

鹪鹩住蚊睫，居士咄盲驴。若论质利帝，毕竟一乘无。
蓦山溪（绍兴乙卯，大雪行鄱阳道中）
向子諲（宋代）

瑶田银海。浩色难为对。琪树照人间，晓然是、华严境界。万年松径，一带旧峰峦，深掩覆，密遮藏，三昧光无碍。

金毛狮子，打就休惊怪。片片上红炉，且不可、将情作解。有无不道，泯绝去来今，明即暗，暗还明，只个长不昧。
夜抵进贤写景遣怀次黄九成佥宪题壁韵
江源（明代）

使客东行莫忆家，马蹄声里度年华。秋波浸月江铺练，木叶欺霜血染花。

问俗闾阎诗易采，忍寒村店酒难赊。莼鲈未得如张翰，千载京尘扑帽纱。
读方处士墓志挽诗题其后阎集贤承旨文赵翰直
方回（元代）

瑰文宝翰勒坚珉，薤露诸篇序更新。
凤阁鸾台三学士，羊裘鱼钓一诗人。
登金竞奋凌云笔，埋玉如瞻垫雨巾。
逢掖的过二千石，九原不死气如神。
和赵友竹呈求仁使君
刘黻（宋代）

贤哉太守即长城，领客郊行天放晴。
鸥鸟不惊知政静，樵夫相放说官清。
骚坛突兀谁劘垒，学海苍寒敢濯缨。
世事无如一杯酒，龙门谨勿太标名。
牟元礼挽章
冯时行（宋代）

泪注琼瑰事可伤，白衣回首白云乡。
两三遗册新诗在，四十余云素业荒。
学海骤乾千顷浪，儒林旧剪一枝芳。
风流未寄三题草，光焰谁家万丈长。
不作人间金榜客，应为天上玉楼章。
诙谐未见车公品，锦绣应无李白肠。
幽鸟空啼疏竹径，青灯愁见旧梧堂。
就中有事空堪恨，谁问双亲两鬓霜。
招西洞道者
李昭象（唐代）

危峰抹黛夹晴川，树簇红英草碧烟。

樵客云僧两无事，此中堪去觅灵仙。
饯雁
张景崧（清代）

数声哀怨客楼闻，九月相逢三月分。缯缴伺多难避地，关山历尽怅孤群。

离肠曲曲湘潭水，行色重重楚峡云。此去岂无留别字，一行空际自成文。
将入滇折兰赠吴二纯叔
皇甫汸（明代）

海上尘吹阻盍簪，宣游曾共楚江潭。赠兰何似攀杨柳，佩取芳心报日南。
乙酉岁暮有感三绝
洪咨夔（宋代）

精神收召入腔来，水色山光面目开。
可惜行窝新失伴，雪晴未忍说寻梅。
句
吴璋（唐代）

衣无锦绣劳心织，味乏膏粱困舌耕。
龙泉寺
樊初荀（清代）

龙泉岩上寺，杏谷日边霞。夜瀑晴峦雨，春镫白雪花。

磬浮松月小，关掩岭云赊。仄径穿林细，轻烟拂树斜。

东风迟暗草，暝色滞飞鸦。慧远溪前路，樵苏数十家。
洞庭春色•招文夏、右文、文庵、程村诸子同集
董以宁（清代）

客到兰陵，人来荆水，且住为佳。再休谈跨马，休谈戴笠，相逢握手，共泛流霞。

坛坫英雄谁敌手，便添煮青梅佐曲车。閒评论、问使君与我，是也非耶。

一饮休辞既醉，便万钟、于我何加。到榆筹将尽，金鸡欲唱，杯盘狼籍，兴致还赊。

都问旗亭何处好，说侬处东邻是酒家。明朝囗，把诗人月旦，一听裙钗。
送戈侍郎赴召诗
罗玘（明代）

老于离别倍伤神，珍重单车赴召身。
喜见王师飐赤帜，免逢黎庶逐黄巾。
重縻好爵周班旧，却厌刑书郑铸新。
瀛海东边几邻并，依然相迓笑公贫。
夜坐 其一
韩淲（宋代）

经年仕吴会，风埃满书剑。迢迢秋夜长，静坐生百念。

浮荣本何益，微禄已属餍。露气入窗寒，青灯散馀焰。
问讯方岩侍郎 其二
释居简（宋代）

用亦无心舍亦轻，岁寒只有竹忘形。水村容与吹黄叶，溪圃耘耔课白丁。

细草远连三径绿，好山长借两眸青。浚池小贮连天碧，待与人间洗浊泾。
吴白岩过访
疏枝春（清代）

湖村微雨过，沙岸晚凉生。水底堕明月，烟中闻橹声。

故人载琴鹤，深夜访柴荆。把酒茅亭下，寥寥蟋蟀鸣。
偈颂七十八首
释正觉（宋代）

法界无尘心月圆，本光还照未萌前。
而今直下分明去，犹较南泉二十年。
浣溪沙（以贡茶、沈水为扬齐伯寿）
张孝祥（宋代）

北苑春风小凤团。炎州沈水胜龙涎。殷勤送与绣衣仙。

玉食乡来思苦口，芳名久合上凌烟。天教富贵出长年。
进读三朝宝训终篇赐宴赐赉谢恩诗
周必大（宋代）

艺祖提剑开八荒，太宗混一垂衣裳。
真皇破虑神武扬，夷夏亿宁法度彰。
宝训成书纪宏纲，有典有则万叶昌。
忆昔壬午神龙翔，季秋庚子辰集房。
肇开讲席临青厢，赭袍玉斧光照廊。
台司夹侍书案黄，翰林进读天容庄。
微臣簪笔近御床，亲闻玉音义甚长。
君子小人初何常，非关时运弱与强。
祗系人主所否臧，当年记注此特祥。
往来寒暑今一章，牙篦谬执心彷徨。
终篇正值恩德洋，道山肆筵酌天浆。
宫花压帽罗丝簧，砚来复古翰墨光。
马出帝闲真骕骦，闽山正焙随宝香。
君赐如天不可量，归美独愧词荒唐。
恭惟圣治超百王，夙夜基命不敢康。
文德既修锹可攘，俎豆永扫旄头芒。
三圣勋烈同炜煌，万年亿载娱慈皇。
后图即事三首
邵雍（宋代）

天养疏慵自有方，洛城分得水云乡。
不闻世上风波险，但见壶中日月长。
一局闲棋留野客，数杯醇酒面脩篁。
物情悟了都无事，未学颜渊已坐忘。
喜雨
李纲（宋代）

北风吹云云不开，濛濛细雨和烟来。舟行虽阻亦可喜，润泽及物诚佳哉。

我辞闽岭遵江渚，百日皆晴未尝雨。江淮旱暵已踰年，牟麦焦枯但黄土。

漕渠千里不复通，况复巨寇兴兵戎。从兹一雨百事散，愿化灾疹为康丰。
咏寒松诗
范云（南北朝）

修条拂层汉。
密叶障天浔。
凌风知劲节。
负雪见贞心。
和杨公济钱塘西湖百题 其三十一 方外门
郭祥正（宋代）

方外原无地，空中忽有门。请君从此入，辄莫羡桃源。
过洞庭湖
俞安期（明代）

南北占星日，相随任远飘。
舆图沦浩荡，舟楫变昏朝。
雁力翻风尽，蛟宫隐浪遥。
最怜无定处，雷雨失青霄。
李香君小像 其二
陆学钦（清代）

丰姿寒玉自棱棱，阮老田郎唤不应。笑杀孟津王学士，乌丝细楷写春镫。
捣衣曲
周永铨（清代）

一夕凉生秦女机，砧声不待雁南飞。谁知万里黄云戍，已有新霜上铁衣。
与转运诸公登华不注绝顶
李攀龙（明代）

中天紫气抱香垆，复道金舆落帝都。二水遥分清渚下，一峰深注白云孤。

岱宗风雨通来往，海色楼台入有无。不是登高能赋客，谁堪洒酒向平无。
芙蓉
王晔（元代）

菡萏初舒艳，奇芬晕碧霄。中洲欣邂逅，南浦自招摇。

莹色涵香雾，新袍坼绛绡。娉婷自珍爱，秾郁更清超。

照水临青镜，偎蘋倚彩翘。骈枝疑贯宠，并萼似争娇。

绰约霞初映，披敷烟正销。须蕤金粉嫩，房闯玉冠乔。

月下仙人氅，风前公子袍。清虚云步湿，沉浸瀣津饶。

濯濯灵脩质，盈盈神女标。孤贞无漫蔓，雅则绝纤妖。

喜动文鸳舞，光摇锦鲤跳。琼根托绀洁，翠盖障炎嚣。

静赏联瑶席，芳搴集桂桡。姚园多猥俗，陶径亦萧条。

华井分流润，天池引脉遥。须移玄圃种，莫向若耶漂。

木末兴幽诧，濂溪结冥招。怀之思远道，秋入鬓萧萧。
梦王尚书口授吟
张氏女（唐代）

鬟梳闹扫学宫妆，独立闲庭纳夜凉。

手把玉簪敲砌竹，清歌一曲月如霜。
新林小憩见花二首
陈造（宋代）

白玉毬团青玉枝，幽芳不恨见春迟。
酴釄过后榴花末，管领风光更是谁。
偈颂十二首
释原妙（宋代）

欲明种子因，熟读上大人。
若到可知礼，盲龟跛鳖亲。
喜侯喜至赠张籍张彻
韩愈（唐代）

昔我在南时，数君常在念。摇摇不可止，讽咏日喁噞.

如以膏濯衣，每渍垢逾染。又如心中疾，针石非所砭。

常思得游处，至死无倦厌。地遐物奇怪，水镜涵石剑。

荒花穷漫乱，幽兽工腾闪。碍目不忍窥，忽忽坐昏垫。

逢神多所祝，岂忘灵即验。依依梦归路，历历想行店。

今者诚自幸，所怀无一欠。孟生去虽索，侯氏来还歉。

欹眠听新诗，屋角月艳艳。杂作承间骋，交惊舌互bc.

缤纷指瑕疵，拒捍阻城堑。以余经摧挫，固请发铅椠。

居然妄推让，见谓爇天焰。比疏语徒妍，悚息不敢占。

呼奴具盘餐，饤饾鱼菜赡。人生但如此，朱紫安足僭。
答周允升留别
赵蕃（宋代）

客居江之南，未识衡岳大。
长于想象中，便作登临外。
南游怅不想，病目恍增快。
要穷山水原，靡问仙灵态。
镌鑱雅未能，造物底不贷。
欣逢人中龙，一扫胸次隘。
偕为青云期，岂顾白眼怪。
多闻与多识，几别复几会。
籓篱我妄窥，根柢君有在。
自惭非孟嘉，直恐误郭泰。
蕙兰被余薰，珠玉觉非对。
兹方赋归来，与乃别所爱。
于今未深悲，后日当重慨。
江流固滔滔，山木亦旆旆。
烟霞既有疾，风月岂无债。
相与咏和平，无庸发噍杀。
南风谣
郑定（明代）

南风吹河河水满，百丈牵舟牛力挽。
逆流巨浪如登天，牛罢轭重舟不前。
作书投河讼风伯，多助南商疏北客。
北客家居南海堧，来时南风吹北船。
武夷清冷过九曲，匡庐叠嶂闻清猿。
片帆摇摇出京口，夜倚淮云瞻北斗。
南风五月经吕梁，两岸青山如马走。
今年作客还南游，南风正尔当船头。
风神与我若相识，十日五日成淹留。
南风何多北风少，南北人生如过鸟。
早晚回船望北归，直候南风吹到晓。
喜迁莺（荼コ）
黄公绍（唐代）

乱红飞雨。怅春心一似，腾腾闷暑。密绾柔情，暗传芳意，人在垂暑深宇。晓雪一帘幽梦，半点檀心知否。春不管，想粉香凝泪，翠颦含趣。

谁念芳径小，新绿戋戋，问讯今何许。玉冷钗头，罗宽带眼，缥缈青鸾难遇。望断碧云深处，倚遍画阑将暮。空惆怅，更江头桃叶，溜横波渡。
桐柏山郑先生斋
高似孙（宋代）

凿石引幽路，傍崖开碧庭。棋留樵客坐，鹅博老君经。

竹榻朝吞日，松坛夜拜星。山中有公事，鹤触杏花零。
诗二首 其一
张方平（宋代）

故人久别忽相逢，不及开樽舟已东。四十五年春梦过，此回一见更匆匆。
吊钟花
陈望曾（清代）

似闻饭后响声徐，佛地奇葩映眼舒。种自鼎湖春烂熳，花呈宝相叶萧疏。

钵囊吐艳香同远，鼓子拖蓝色不如。磬北东风时入座，一枝斜照胆瓶初。
南安岩恭谒定光圆应禅师二首 其一
李纲（宋代）

白衣隐去碧岩空，塔庙岿然海峤东。分化何殊遽如许，赠诗多写以之中。

青山绿水年年好，明月清风处处同。好住一方为庇荫，不须追逐泗滨翁。
上巳饮于湖上
孔平仲（宋代）

城南春已老，湖上雨初晴。草作忘忧绿，风为解愠清。

杨花轻欲下，菱叶细方生。酒影低云木，歌声伴画莺。

赏心残蕊在，幽曲小舟横。却笑兰亭会，吟诗半不成。
文宣王及其弟子赞
宋高宗（宋代）

德行首科，显冠学徒。
不迁不贰，乐道以居。
食埃甚忠，在陋自如。
宜称贤哉，岂止不愚。
浣溪沙
蔡伸（宋代）

窗外疏篁对节金。画桥新绿一篙深。沈沈清夜对横参。

酒晕半消红玉脸，云鬟轻制小犀簪。梦回陈迹杳难寻。
赏中秋月用砀山诸生分韵
曹伯启（元代）

平分秋气散晴空，坐待银盘上海东。美酒清歌诚外物，满怀佳致与人同。
送朴山人归日本
无可（唐代）

海霁晚帆开，应无乡信催。水从荒外积，人指日边回。

望国乘风久，浮天绝岛来。傥因华夏使，书札转悠哉。
圆悟禅师入灭说偈烧香
释慧空（宋代）

濯锦江心一沤发，清涨四溟波浪阔。
引得风流小玉归，无限龙鱼遭搅聒。
紫罗帐里明月珠，把作栗蒲撩乱{上杀下木}。
一方孤迥峭巍巍，十字纵横活鱍鱍。
我昔堕渠齎瓮中，倔强依前淹不杀。
而今寰宇幸清平，谁道岷峨在天末。
昨夜西风撼太虚，石牛惊走泥牛喝。
一吸沧溟彻底乾，憍梵钵提长吐舌。
大悲千眼擘不开，无言童子空忉怛。
炷香为寿阿僧只，绍兴五年八月八。
题石屋洞
吴树芬（清代）

石顽不顽，非屋似屋。天开奇境，人受遐福。伯仲皆隐，巢由饮犊。

把酒看云，烹茶燃竹。泉清若斯，慎勿濯足。
暗香 谢云姜妹画梅团扇，次姜白石韵
顾太清（清代）

风枝霁色。胜临流万点，吹开羌笛。日暮何人，翠袖凌霜一枝摘。

写出疏香冷韵，谁得似、琅嬛仙笔。感昨日、团扇题诗，寄我伴吟席。

南国。夜月寂。记庾岭五湖，千树堆积。昔游最忆，卅载相思梦魂隔。

爱此冰纨小影，竹叶撼、一窗晴碧。剩点检红箫谱，旧词证得。
题臙脂骢图
连文凤（宋代）

世上纷纷驽与骀，分明此种是龙媒。
雪毛尚带臙脂湿，想是扶桑作浴回。
忆昔二首
杜甫（唐代）

忆昔先皇巡朔方，千乘万骑入咸阳。
阴山骄子汗血马，长驱东咸咸走藏。
邺城反覆不足怪，关中小儿坏纪纲。
张后不乐上为忙，至令今上犹拨乱，劳心焦思补四方。
我昔近侍叨奉引，出兵整肃不可当。
为留猛士守未央，致使岐雍防西羌。
犬戎直来坐御床，百官跣足随天王。
愿见北地傅介子，老儒不用尚书郎。

忆昔开元全盛日，小邑犹藏万家室。
稻米流脂粟米白，公私仓廪俱丰实。
九州道路无豺虎，远行不劳吉日出。
齐纨鲁缟车班班，男耕女桑不相失。
宫中圣人奏云门，天下朋友皆胶漆。
百馀年间未灾变，叔孙礼乐萧何律。
岂闻一绢直万钱，有田种谷今流血。
洛阳宫殿烧焚尽，宗庙新除狐兔穴。
伤心不忍问耆旧，复恐初从乱离说。
小臣鲁钝无所能，朝廷记识蒙禄秩。
周宣中兴望我皇，洒泪江汉身衰疾。
题武夷
赵宗吉（宋代）

天风吹尽蔽空云，叠嶂层峦势吐吞。
铁笛声沉人换世，幔亭宴罢竹生孙。
崑阆境界烟霞窟，洙泗源流道义门。
分治优游公事了，溪山佳处共清尊。
赠天童英书记
史浩（宋代）

学禅见性本，学诗事之馀。二者若异致，其归岂殊途。

方其空洞若，寂默一念无。感物赋万象，儒悬镜太虚。

不将亦不迎，其应常如如。向非悟本性，未免声律拘。

英师个中人，以诗隐浮图。桃红柳青青，翠竹黄花俱。

误落世若耳，脱略公卿徒。昨朝得东风，打包过江湖。

胡为来帝乡，叫阍彻宸居。堂堂老阿师，道价东西徂。

住山垂一世，学子纷云趋。寒潭风静练，皎月天心孤。

迩来只屦轻，片雪销洪炉。愿言立强名，故事臣敢诬。

事成明当发，长吟入春芜。从兹窣堵波，山雪閟天书。

顾我坐学省，兀兀如守株。因君听篷雨，为谢故溪鱼。
种麦
蒲寿宬（宋代）

荒林僻左地，时已及来牟。
颇学鸦种麦，可怜人代牛。
莫言耒耜苦，且愿甲兵休。
来岁如旋磨，机轮向瀑流。
舞曲歌辞。柘枝词
佚名（唐代）

将军奉命即须行，塞外领强兵。

闻道烽烟动，腰间宝剑匣中鸣。
寿某翁
吴泳（宋代）

当日麻衣抑未猜，贵公元自有仙材。
文辞敏妙真星魄，学问沈潜是圣胎。
黄石授兵非有意，红旗破贼却归来。
阿同且共玻瓈饮，源上桃花想未开。
诗一首
张舜民（宋代）

千载浪名金马客，一宵沉醉石城楼。
郢人休唱阳春曲，白尽湖南刺史头。
偈颂一百三十六首 其一
释惟一（宋代）

是法住法位，世间相常住。佛殿对三门，灯笼挂露柱。
楚人学舟
刘元卿（明代）

楚人有习操舟者，其始折旋疾徐，惟舟师之是听。于是小试洲渚之间，所向莫不如意，遂以为尽操舟之术。遽谢舟师，椎鼓径进，亟犯大险，乃四顾胆落，坠桨失柁。然则以今日之危者，岂非前日之幸乎？
思归寄张仲达崔进之
仇远（元代）

淅淅秋风吹葛衣，新寒已到读书帏。
宦情客况俱牢落，不为鲈鱼也合归。
秋夜三首 其三
孙觌（宋代）

寥寥犬吠村，微月耿黄昏。鸡豚市井空，虎豹窟宅尊。

元龙百尺楼，独卧谁与论。酒圣且复中，愁魔自惊奔。

弹铗归去来，稚子候柴门。
雪
黄庚（元代）

片片随风整复斜，飘来老鬓觉添华。
江山不夜雪千里，天地无添玉万家。
远岸未春飞柳絮，前村破晓压梅花。
羔羊金帐应粗俗，自掬水泉煮石茶。
花影
姚素榆（清代）

寂寞庭墀满碧苔，等閒著地万花开。霎时捧出玲珑月，夭矫繁枝入坐来。
和苏侍郎小园夕霁寄诸弟
张九龄（唐代）

清风阊阖至，轩盖承明归。云月爱秋景，林堂开夜扉。

何言兼济日，尚与宴私违。兴逐蒹葭变，文因棠棣飞。

人伦用忠孝，帝德已光辉。赠弟今为贵，方知陆氏微。
春日杂兴 其三
释道潜（宋代）

柳外披烟舒远目，花边植杖坐芳茵。能言百舌深藏叶，解舞鹍鸡不避人。
长相思（喜晴）
刘辰翁（宋代）

上元晴。上元晴。待得晴时坐触屏。山禽三两声。

欲归城。未归城。见说城中处处灯。明年处处行。
力士椎
屈复（清代）

力士误椎人共惜，搜之无迹疑鬼伯。天地且震动，日月亦变色。

祖龙不死安可得，辒凉车已先褫魄。
龙马潭
黄合初（清代）

访胜逢迟日，春风拂面生。浮舟经古渡，倚树听流莺。

地僻人踪少，云深石径平。仙源何处是，一水绕蓬瀛。
陈择之经过以赣守留尚书得祠亟归别之其行甚
赵蕃（宋代）

过我不停轨，嗔公但忆归。
民思河内借，士失荆州依。
别去目易极，诗来寒益衣。
今时未为贵，岁晚望荆扉。
沔鄂
曾慥（宋代）

渺渺阳台去，茫茫鹦鹉洲。
干戈迷大别，烟雨瞑南楼。
秋日寄陈景孚秀才
刘威（唐代）

征车日已远，物候尚凄凄。风叶青桐落，露花红槿低。

心随秦国远，梦到楚山迷。却恨衔芦雁，秋飞不向西。
句
吴光（宋代）

花蕊有须浑带蜜，桑枝无叶已成衣。
和姜景星
仇远（元代）

瓦霜砖日合寒晴，最爱幽窗远市声。
懒去著书追管葛，闲来读市玩周程。
劳心未必能齐物，寡欲才堪论养生。
蓍久不神何用卜，了知身世遯而亨。
开遍梅花腊渐残，又传新历岁更端。
书生爱日惟愁晚，稚子敲冰不怕寒。
酒压蚁篘醅可拨，诗题蜡纸墨难干。
宦游得似家居乐，一枕三竿梦寐安。
苍梧夜坐
蓝仁（明代）

天阔苍梧夜，江清碧草春。残花宜对酒，明月暂随人。

白雪知音少，青山入梦频。还乡恐未遂，鱼鸟漫相亲。
赠陈谠二首 其一
李光（宋代）

识字嗟逢晚，安贫未易招。儒冠走江浙，诗笥带衢饶。

学贵参先觉，才须验后凋。诸贤书稳致，定不作洪乔。
闻政公住庵将成辄以只么名之并寄绝句
邹浩（宋代）

纵横参了祖师禅，聊唱还乡信此缘。粥饭年来一齐足，不妨和束带刀眠。
诮卢戡与予数约游三寺戡独沈醉而不行
元稹（唐代）

乘兴无羁束，闲行信马蹄。路幽穿竹远，野迥望云低。

素帚茅花乱，圆珠稻实齐。如何卢进士，空恋醉如泥。
将应顺天试仍用前韵呈霭人樵野丈 其一
黄遵宪（清代）

平生揽辔澄清志，足迹殊难出里闾。万一铅刀堪小试，可容韫匮便藏诸？

觚棱魏阙宵来梦，简练阴符夜半书。一第区区何足道，频番绿木妄求鱼。
程掌书二首
程珌（宋代）

分明如梦缟玄衣，傍月凌风自在飞。
梦觉出门都不见，不知已上子陵砚。
过庄子祠堂
吕南公（宋代）

客过蒙城日欲曛，更寻祠馆拜遗真。文章昔已悲衰世，香火今谁望俗人。

诸子异端争土苴，千秋馀乱见缘因。祗应叔夜轻狂辈，未是先生入室宾。
秋夕书怀
刘兼（唐代）

荒僻淹留岁已深，解龟无计恨难任。守方半会蛮夷语，

贺厦全忘燕雀心。夜静倚楼悲月笛，秋寒欹枕泣霜砧。

宦情总逐愁肠断，一箸鲈鱼直万金。

直气从来不入时，掩关慵更钓磻溪。斯文未丧宣尼叹，

吾道将穷阮籍悲。轻粉覆霜凝夜砌，乱金铺菊织秋篱。

南阳卧久无人问，薄命非才有可疑。
赵仲瑜小景二首
陈某（宋代）

老树依岩壑，危桥隔远村。
桃花春满岸，云气晓当门。
白鸟来书屋，青山落酒樽。
渔舟忽相过，疑是武陵源。
车驾渡江
周忱（明代）

柳色临江辇路长，葳蕤遥望翠华张。
衣冠隔岸催鹓序，舸舰中流列雁行。
鱼跃苍波赡御座，鸟啼春树识天香。
时巡百度稽虞典，不奏横汾礼乐章。
归路致语口号
洪适（宋代）

油幢红旆届通衢，共听歌诗我不诬。弭盗初无沈命法，应时谁不辟兵符。

翻然奋袖回罗绮，观者骈肩足裤襦。早晚天书颁瑞锦，好书乐石遗番禺。
虞察院生日
姜特立（宋代）

使君决遣烈秋霜，不许乌衣立坐傍。
一吏持毫供点染，向来雁鹜不成行。
会昌春连宴即事
白居易（唐代）

元年寒食日，上巳暮春天。鸡黍三家会，莺花二节连。三三三三三三三三——白居易

光风初澹荡，美景渐暄妍。簪组兰亭上，车舆曲水边。三三三三三三三三——刘禹锡

松声添奏乐，草色助铺筵。雀舫宜闲泛，螺杯任漫传。三三三三三三三三——王起

园蔬香带露，厨柳暗藏烟。丽句轻珠玉，清谈胜管弦。三三三三三三三三——白居易

陌喧金距斗，树动彩绳悬。姹女妆梳艳，游童衣服鲜。三三三三三三三三——刘禹锡

圃香知种蕙，池暖忆开莲。怪石云疑触，夭桃火欲然。三三三三三三三三——王起

正欢唯恐散，虽醉未思眠。啸傲人间世，追随地上仙。三三三三三三三三——白居易

燕来双涎涎，雁去累翩翩。行乐真吾事，寻芳独我先。三三三三三三三三——刘禹锡

滞周惭太史，入洛继先贤。昔恨多分手，今欢谬比肩。三三三三三三三三——王起

病犹陪宴饮，老更奉周旋。望重青云客，情深白首年。三三三三三三三三——白居易

遍尝珍馔后，许入画堂前。舞袖翻红炬，歌鬟插宝蝉。三三三三三三三三——刘禹锡

断金多感激，倚玉贵迁延。说史吞颜注，论诗笑郑笺。三三三三三三三三——王起

松筠寒不变，胶漆冷弥坚。兴伴王寻戴，荣同隗在燕。三三三三三三三三——白居易

掷卢夸使气，刻烛斗成篇。实艺皆三捷，虚名愧六联。三三三三三三三三——刘禹锡

兴阑犹举白，话静每思玄。更说归时好，亭亭月正圆。三三三三三三——王起
徐子融送至石井因宿竹溪
韩淲（宋代）

山行明月步霜华，半醉微吟意更嘉。记取鹅湖山下路，夜深投宿野人家。
晓钟
强至（宋代）

缥缈惊春梦，铿轰送晓声。
敲烟出野寺，催月下山城。
窗映东方白，灯留半壁明。
隐然馀韵在，群动已营营。
竞渡示周宰
朱翌（宋代）

英英屈大夫，遗骨沦湘湄。
楚人念何深，叫空冤水妃。
虽无些词招，雇有饶鼓悲。
忆昨上已日，纵观金明池。
突殿隐负鳌，长桥低卧蜺。
诸公贵人来，珠幢绀幰随。
两军各气焰，万楫生乐队辉。
龟鱼戢影避，虎龙挟翼飞。
想当大军后，益觉游子稀。
况我中兴君，高拱绝宴嬉。
羁人老淮楚，古寺临长溪。
节物亦撩人，风俗自随时。
信来两舴艋，规模具体微。
邑人我丰年，聚观眼不移。
捐金赏先至，顿足助绝驰。
在昔攻战具，今但娱群儿。
因而语兵法，可以威四夷。
八宝水中央，大海压左圻。
其中樵剽奸，连舰扬鼓旗。
先事能预防，在易则见几。
作诗示周郎，赤壁有成师。
横塘
马之纯（宋代）

如今何处是横塘，在府城南淮两旁。
魏蜀两都皆不似，蓬莱三岛足相方。
乌衣巷口排金屋，朱雀桥边立粉墙。
有底繁华难说似，何妨把作画图张。
直沽阻风二首 其二
林光（明代）

白头花鸟本无心，黄雾遮天午日阴。断岸孤舟聊一系，閒愁争似海潮深。
怀归
史弥宁（宋代）

倚阁南湖一钓舟，西风将梦到乡州。
蛙蝇名利苦多事，薄有田园归去休。
过劳劳亭
陈寅（清代）

一望斜阳起暮烟，荒亭余址草连天。骊歌久已消官道，断碣空存纪晋年。

入眼江花伤过客，怀人春酒满离筵。依依尚有长堤柳，几处临风倍黯然。
浦城坐清流船南不独酌成诗
钱琦（明代）

轩然大波来汹汹，千山万山磨铦锋。山与水斗水突怒，雷霆席卷蛟螭宫。

天吴海若惊奔冲，短兵狭巷交撑摐。掀翻海藏水倒立，鳌柱孤砥愁无功。

一滩未平一滩起，声势益复增强雄。仙人敛手佛避舍，乌啼鸱叫天冥濛。

清流船薄薄如纸，铁臂往往矜梢工。一人船头立摇手，指挥如意凭西东。

卒尔首尾击则应，一人急起追而从。中央四人齐荡桨，分列左右排军戎。

初从石罅盘屈曲，长城敢以偏师攻。忽然一发不可控，衔枚疾走乘天风。

尔时从者皆失色，少见多怪心悾忡。我生赋性最愚拙，死生得丧凭天公。

壁上观兵真偶尔，芥蒂那复萦胸中。梢工劝我勿开口，翻云覆雨君知否。

前头又是恶滩来，估客年年遭击掊。为工一笑起推篷，寂历斜阳明远阜。

谈笑风波信有之，不如且尽樽中酒。
九日再招赵湜
刘摰（宋代）

夜露感庭鹤，秋风吹海槎。相思悲岁月，寂坐望云霞。

终夕孤蟾魄，重阳近落花。君无鄙贫令，金蕊遍陶家。
庵中独居感怀三首 其一
陆游（宋代）

身愈龙钟发愈稀，流年冉冉迫残晖。读书十纸勤虽在，上树千回事已非。

仗马曾鸣宜取斥，牧羝虽乳亦忘归。馀生自笑知何似，万里辽天老令威。
艮岳百咏 桐径
李质（唐代）

不嫌春老花飞湿，要听秋来雨打声。一自移根来禁籞，朝阳常有凤凰鸣。
春晚出游六首 其一
陆游（宋代）

风急名花纷绛雪，土松香草出瑶簪。且呼野艇西村去，未必微云便作阴。
烛影摇红·辜负天工
夏完淳（明代）

辜负天工，九重自有春如海。佳期一梦断人肠，静倚银釭待。隔浦红兰堪采。上扁舟，伤心欸乃。梨花带雨，柳絮迎风，一番愁债。
回首当年，绮楼画阁生光彩。朝弹瑶瑟夜银筝，歌舞人潇洒。一自市朝更改。暗销魂，繁华难再。金钗十二，珠履三千，凄凉千载。
登北邙还望京洛
郑世翼（唐代）

步登北邙坂，踟蹰聊写望。宛洛盛皇居，规模穷大壮。

三河分设险，两崤资巨防。飞观紫烟中，层台碧云上。

青槐夹驰道，迢迢修且旷。左右多第宅，参差居将相。

清晨谒帝返，车马相追访。胥徒各异流，文物纷殊状。

嚣尘暗天起，箫管从风飏.伊余孤且直，生平独沦丧。

山幽有桂丛，何为坐惆怅。
送纪秀才游越
李白（唐代）

海水不满眼，观涛难称心。即知蓬莱石，却是巨鳌簪。

送尔游华顶，令余发舄吟。仙人居射的，道士住山阴。

禹穴寻溪入，云门隔岭深。绿萝秋月夜，相忆在鸣琴。
泛松溪
李新（宋代）

浪激冰花潄大堤，山回云影照寒溪。
一生怀抱无人见，又跃芦梢困马蹄。
再次红梅
刘摰（宋代）

色不夭秾始是华，仙家林观倚云霞。春酣白玉醅香入，日射红云扇影遮。

攒萼乱须能淡伫，抱枝寒蓓更疏斜。为寄瑶林主人语，争妍应有曲房花。
长寿仙促拍（太母生辰）
曹勋（宋代）

舜德日辉光，正初冬盛期。东朝喜、诞生时。向彤闱、清净均化有，自然和气。长生久视，金殿熙熙。宴瑶池。

袆衣俱侍、玳筵启。花如锦、耀朝晖。太平际天子，天下养、共瞻诚意。南山虔祝，亿万同岁。
舟抵维杨
王季珠（清代）

画舫香车玉琯楼，绿杨城头是扬州。遗民岂系随家种，天子风流尚口头。
送赵文声知博兴县
程敏政（明代）

碧云凉吹满林皋，奉檄东行属俊髦。百里为民常择尹，一官旌俊得均劳。

河桥秋别犹攀柳，县郭春来莫种桃。齐鲁弦歌原接境，看君今日试牛刀。
玉隆宫
刘子寰（宋代）

避地西山占一区，高风遥想列仙儒。云开异日人传见，天上如今宅在无。

丹去一函空锁钥，柏枯千载尚支吾。逍遥峰外烟霞钥，犹恐冈峦落画图。
颂古二十八首
释道川（宋代）

水中捉月，镜里寻头。
刻舟求剑，骑牛觅牛。
空花阳焰，梦幻浮沤。
骑笔勾断，要休便休。
巴歌杜酒村田乐，不风流处也风流。
题苦竹寺后亭
李之仪（宋代）

竹映丹枫转短篱，有花开处尽空枝。春风想见如铺锦，惆怅来游不是时。
杂感 其五
徐瑞（宋代）

献璞乃取刖，求封而得黥。进退当以道，自售胡尔轻。

堪嗟贱良贵，甘作狼藉人。寄语张季鹰，见几已近神。
过东平怀郓州溪堂因用苏轼韵
弘历（清代）

创建长庆中，重新元祐后。新堂亦已颓，荒基秃衰柳。

我行经古亦，马上拂吟袖。韩文与苏诗，千年炳星宿。

溪秋月仍镜，溪春泉尚溜。藉问溪堂人，以何称不朽。

马总镇此方，宾从会旨酒。其时宁晏康，濡袽而补漏。
筇竹杖赞
黄庭坚（宋代）

厉廉隅而不刿，故窃比於彭耽之寿。
屈曲而有直体，能独立於之霜之後。
伯夷食薇而清，陈仲咽李而瘦。
涪翁昼寝，苍龙挂壁。
涪翁履危，心如铁石。
穷山独行，解两虎争。
终不使卞庄乘间，而孺子成名。
送同年达梅岑检讨奉使西域
伊秉绶（清代）

凉州西去万重山，鸿鹄高飞雉子斑。珥笔词臣秋出塞，櫜弓都子夜临关。

风吹白草霜千里，天接黄沙月一湾。羌管未妨听野戍，班生三十好容颜。
湖上 其二
邹浩（宋代）

烟含夜色迷修竹，雁带秋声落晚沙。不是胸中有云梦，只应悽恻满天涯。
戏郭功甫
潘兴嗣（宋代）

休恨古人不见我，犹喜江东独有君。
尽怪阿戎从幼异，人疑太白是前生。
云间鸾凤人间现，天上麒麟地上行。
诗律暮年谁可敌，笔头谈笑扫千兵。
悟禅三首寄胡果
元稹（唐代）

近闻胡隐士，潜认得心王。不恨百年促，翻悲万劫长。

有修终有百，无事亦无殃。慎莫通方便，应机不顿忘。

百年都几日，何事苦嚣然。晚岁倦为学，闲心易到禅。

病宜多宴坐，贫似少攀缘。自笑无名字，因名自在天。

近见新章句，因知见在心。春游晋祠水，晴上霍山岑。

问法僧当偈，还丹客赠金。莫惊头欲白，禅观老弥深。
偈颂十六首
释如净（宋代）

时节因缘佛性义，共移灵棹渡头舟。
玉麟带月离云汉，金凤衔花下彩楼。
京师上元观驾二首 其一
释德洪（宋代）

及时膏雨已阑珊，黄道新泥晓未乾。白面郎敲金镫过，红妆人未绣帘看。

管弦叫月宣和气，灯火烧空夺暮寒。咫尺凤楼开雉扇，玉皇仙仗紫云端。
故人见寄韵
吴龙翰（宋代）

青年铁砚亦曾磨，壮不如人可奈何。
松菊犹存陶令迳，烟云不碍邵公窝。
吟廊缓步看修行，醉石高眠枕绿莎。
一笠一蓑吾事足，江湖浩荡白鸥波。
次韵吕居仁诗尾见及四绝 其四
周紫芝（宋代）

白发书生谁复论，萧然深闭一蓬门。自知赤壁功名晚，羞与周郎作耳孙。
孟津岁晚十首
宋庠（宋代）

大室东南望，分明鸾鹤飞。
何尝无路往，自是有心违。
隐谷松声淡，仙区药甲肥。
行年六十一，非外更知非。
次韵居甫六绝句 其五
许及之（宋代）

夕阳绽处动归舟，照眼明边是白鸥。只听前湖歌欸乃，不知风雨转船头。
偶成 其二
傅自修（宋代）

讼牒无多公事希，道心已熟壮心微。晚来吏散闲携杖，步到金山趁月归。
同永叔子聪游嵩山赋十二题 其十一 登太室中峰
梅尧臣（宋代）

日夕望苍崖，崭崭在天外。及来步其巅，下见河如带。

半壁云树昏，山根已霶霈。
郊行
王同祖（宋代）

火云散尽晚风凉，曲涧流空草自长。
蚕箔成丝秧贴水，数声布谷为谁忙。
别山和尚赞
释绍昙（宋代）

严冷面皮，软顽肠肚。
对同参唱菩萨蛮，与行家说无义语。
纵苍菩搏物机，闢狮子翻身路。
医衲僧病下天王补心圆，移睹史宫换长庚大火聚。
虽潜行密用处鹘眼迷踪，点捡将来也是果州饭布。
和雪琴宫保师海南军次秋兴二十四首韵
王之春（清代）

扁舟已到急流滩，战马登场忍卸鞍。艰钜在肩关大局，寻常袖手肯旁观。

岳家军令同秋肃，杜老诗心入夜寒。台北孤城悬海外，相怜同病到更阑。
诞日答为寿者二首 其一
卢龙云（明代）

浪迹人间几十霜，茫茫苦海仗慈航。难将墨绶为仙吏，却望红云隔玉皇。

岛净轻风含细柳，波恬旭日映扶桑。但看圣化同天远，不厌尘中岁月长。
酬秋塘古诗之惠
释居简（宋代）

乡来小朵烟苍苍，乌纱瘦策寻初凉。囊封借月留云章，朗吟响初山琅琅。

寥寥十载遥相望，尺书不得鸿雁将。朅来屡分读书床，残编断柬杂朱黄。

梅花楮帐芙蓉裳，书传腾馥掩众芳。前日破雨破竹窗，勃窣倒屣成踉跄。

寒暄一语不暇吐，望之岿然鲁灵光。郊寒岂复疗岛瘦，齐大叵堪容楚狂。

亭亭雪茸未下榻，采采霜荠先盈筐。长歌烂烂古锦段，十诗亹亹秋圃场。

离骚大雅得祖述，夜光明月相抵当。不贻它人乃见及，三咽十袭藏缄箱。

藿葵䫲颔欠琼玖，谁羹甘露医沧浪。车轮裹蒲碾云汉，为我举手瓢天浆。
戎州
汪元量（宋代）

豪士家园为我开，树头树底锦堆堆。
书生大嚼真快意，不枉戎州走一回。
次韵刘宽夫春日有作
李弥逊（宋代）

时序惊人翻手云，一樽聊共驻青春。
惜花栏槛围缯绮，留客杯肋煮荇苹。
愁外觅欢终淡薄，吟边得酒更清新。
休论二十年前事，目断长安陌上尘。
迈陂塘 蛮村荒感
易顺鼎（清代）

裹腥蓝、万重飞瘴，孤城如堕云海。卧龙故垒生秋草，一角斜阳绿坏。

祠额矮。尽铜鼓迎神，消受椎鬟拜。夜郎休大。算金马蛮王，玉蚕鬼母，此日有谁在。

行歌客，且莫思量千载。自家愁已难卖。浣纱溪女花间笑，也觉嫣然堪爱。

山影碍。问古月何年，先我来天外。猺村春赛。又管压红鹅，裙围黑蝶，闲把酒来买。
桐川太守母夫人挽词
周紫芝（宋代）

夫人无复拥鱼轩，旅榇归来倍黯然。皂盖朱轓今有子，布裙椎髻旧推贤。

馀哀尽入虞殡曲，盛事当随列女篇。忽掩幽墟可无恨，诰封生享更高年。
漫成呈文潜五首
晁补之（宋代）

十年闭户不作舞，为客一整红罗裙。
莫倚琵琶解写怨，朱帘垂下阿谁闻。
拟王少伯新兴
贺铸（宋代）

西北云悠悠，东南日杲杲。
浪语问阴晴，悬知行雨少。
桃蹊换青荫，夙昔一何好。
临牖思茫然，微风动萱草。
远游
袁裒（元代）

海鹏跨南云，一去抉浩荡。宛驹踏北雪，绝足追罔象。

宵征车载脂，明发灯在幌。行迈念悄悄，离愁怀养养。

违吴始接淅，过越类指掌。蛛网结遐思，羯鼓促新响。

觞至不复辞，驾逸谁能仿？明堂企栋梁，武库输筱簜。

气合芝兰芬，学愧蓬麻长。大施朱弦清，小荐金茎沆。

云间鹤孤唳，天外鸿横上。晓舲斸层冰，午店憩平壤。

追攀瞰烟涛，涉历走尘鞅。长淮桥螮蝀，薄雾裘骕骦。

风台牛一鸣，日观鸡三唱。团桑沃如盖，宿草乱若襁。

青帘客沽酒，素鬣渔收网。心观洙泗流，眼豁恒岱爽。

追程骑侵星，劝耕农植杖。俗厚喜丰登，气侠存慨慷。

伊河既东流，维斗复北仰。谁云风土殊？始觉宇宙广。

骨耸终超腾，神清何惝恍。钧天梦非真，广寒步空想。

铢衣入阊阖，芥粒视北坱。千官紫府荣，九奏彤庭昶。

摛文剪金炬，展采簇挫仗。清都踰咫尺，弱水漫方丈。

绛旂云雾开，宝扇日月晃。仁声被八表，德意苏群枉。

泥检极封崇，芬苾严肸蚃。瑞气蔼重重，泰阶瞻两两。

驼峰出天厨，袅蹄锡中帑。鸣珂接俊彦，正笏嫉偏党。

德人笑采芝，逋客弃拾橡。茅拔要有方，矢来本无向。

湘累但瑰词，越相仅金像。遭谗气徒愤，得计身何往。

岂如及承平，相与穷昭朗。君行步飘飖，我滞心悒怏。

轻霜著衣帽，微霰点草莽。

离歌起蒹葭，古制出盆盎。先登匪十获，后至激孤奖。

城南灯火深，塞北音书暀。东风渐披拂，腊水初滉瀁。

诗成愈加险，酒尽未为彊。双眸秋水炯，累语春波荡。

经行度崎危，交友希倜傥。羁游弃楚荒，远客怜齐伧。

光阴尺璧重，事业千金赏。行还雁塔题，复睹鸿都榜。

时来戒步窘，事至勿技痒。脂韦本凡近，铁石乃忠谠。

词林纳疵美，书田课荒穰。列仙会儒癯，群仕趋吏驵。

陆生强咿嚘，陶令终肮脏。贞心百壬辟，正色上帝享。

徒为捧心施，莫学画眉敞。功名要无心，之物端有相。

行行遂初志，作事记畴曩。
初春汉中漾舟
孟浩然（唐代）

漾舟逗何处，神女汉皋曲。①
雪罢冰复开，春潭千丈绿。
轻舟恣罢往，探玩无厌足。②
波影摇妓钗，沙光逐人目。③
倾杯鱼鸟醉，联句莺花续。④
良会难再逢，日入须秉烛。⑤
【中吕】红绣鞋　晚春
李致远（元代）

杨柳深深小院，夕阳淡淡啼鹃，巷陌东风卖饧天。才社日停针线，又寒食戏
秋千，一春幽恨远。　春闺情
红日嫩风摇翠柳，绿窗深烟暖香篝，怪来朝雨妒风流。二分春色去，一半杏
花休，归期何太久？
陈大夫华严阁
邓肃（宋代）

星郎德望欲摩天，坎止流行任自然。
直道不回真铁石，高怀未老已林泉。
宗门夙了风幡动，杰阁聊修香火缘。
顾我驱驰成底事，羡公真是地行仙。
乍归九首 其八
刘克庄（宋代）

手种梅无恙，苍苔满树身。可怜开较早，不待远归人。
贺新郎·出了罗浮洞
王迈（宋代）

出了罗浮洞。有多情、梅花雪片，殷勤相送。见说然琴鹤外，诗压殷腰较重。去管甚、群儿嘲弄。岭海三年持翠节，料无时、不作家山梦。驰玉勒，归金凤。金凤池，乃所居也。一门朱紫环昆仲。看阶庭、森森兰玉，慈颜欢动。宰相时来须著做，且舞莱衣侍奉。却不信、大才难用。时事多艰人物少，便中兴、谁辨浯溪颂。为大厦，要梁栋。
竹园三首
白玉蟾（宋代）

可惜洋州不再生，此君只许伯夷清。
霜删近觉林方瘦，笋碍浑无路得行。
雪中
高蟾（唐代）

金阁倚云开，朱轩犯雪来。三冬辛苦样，天意似难栽。
牡丹花二首
徐夤（唐代）

看遍花无胜此花，剪云披雪蘸丹砂。开当青律二三月，

破却长安千万家。天纵秾华刳鄙吝，春教妖艳毒豪奢。

不随寒令同时放，倍种双松与辟邪。

万万花中第一流，浅霞轻染嫩银瓯。能狂绮陌千金子，

也惑朱门万户侯。朝日照开携酒看，暮风吹落绕栏收。

诗书满架尘埃扑，尽日无人略举头。
送唐介南迁五首
谢景初（宋代）

郁郁炎海旁，气蒸雾露毒。
得罪入投畀，幸贷吭颈戮。
彼心学圣贤，於义无不足。
奈何角主威，未尝有是辱。
书隐者壁
王圭（唐代）

客路森如棘，岩栖静掩关。陶巾春渍酒，谢屐晚回山。

醉梦雷霆息，棋声日月閒。我惭撄世网，暂此一怡颜。
依韵奉和见贻之什且以答来章而歌盛美也
李昉（宋代）

逢丘深静养疏慵，角枕斜欹数过鸿。
万事不关思想内，一心长在咏歌中。
昂藏鹤貌无凡态，冷淡琴声有古风。
共说圣君偏注意，朝昏须作黑头公。
东原为王廷直赋
李麟（明代）

越山迢递接蓬莱，山下平原一径开。树绕江流天外尽，鸟分云影日边来。

东风道路迷芳草，残雪溪桥见野梅。安石未应高卧久，天涯回首独怜才。
和梦游春诗一百韵
白居易（唐代）

昔君梦游春，梦游仙山曲。怳若有所遇，似惬平生欲。

因寻菖蒲水，渐入桃花谷。到一红楼家，爱之看不足。

池流渡清泚，草嫩蹋绿蓐。门柳暗全低，檐樱红半熟。

转行深深院，过尽重重屋。乌龙卧不惊，青鸟飞相逐。

渐闻玉珮响，始辨珠履躅。遥见窗下人，娉婷十五六。

霞光抱明月，莲艳开初旭。缥缈云雨仙，氛氲兰麝馥。

风流薄梳洗，时世宽妆束。袖软异文绫，裾轻单丝縠.

裙腰银线压，梳掌金筐蹙。带襭紫蒲萄，袴花红石竹。

凝情都未语，付意微相瞩。眉敛远山青，鬟低片云绿。

帐牵翡翠带，被解鸳鸯襆.秀色似堪餐，秾华如可掬。

半卷锦头席，斜铺绣腰褥。朱唇素指匀，粉汗红绵扑。

心惊睡易觉，梦断魂难续。笼委独栖禽，剑分连理木。

存诚期有感，誓志贞无黩。京洛八九春，未曾花里宿。

壮年徒自弃，佳会应无复。鸾歌不重闻，凤兆从兹卜。

韦门女清贵，裴氏甥贤淑。罗扇夹花灯，金鞍攒绣毂。

既倾南国貌，遂坦东床腹。刘阮心渐忘，潘杨意方睦。

新修履信第，初食尚书禄。九酝备圣贤，八珍穷水陆。

秦家重萧史，彦辅怜卫叔。朝馔馈独盘，夜醪倾百斛。

亲宾盛辉赫，妓乐纷晔煜。宿醉才解酲，朝欢俄枕麹.

饮过君子争，令甚将军酷。酩酊歌鹧鸪，颠狂舞鸲鹆。

月流春夜短，日下秋天速。谢傅隙过驹，萧娘风过烛。

全凋蕣花折，半死梧桐秃。暗镜对孤鸾，哀弦留寡鹄。

凄凄隔幽显，冉冉移寒燠。万事此时休，百身何处赎。

提携小儿女，将领旧姻族。再入朱门行，一傍青楼哭。

枥空无厩马，水涸失池鹜。摇落废井梧，荒凉故篱菊。

莓苔上几阁，尘土生琴筑。舞榭缀蟏蛸，歌梁聚蝙蝠。

嫁分红粉妾，卖散苍头仆。门客思彷徨，家人泣咿噢。

心期正萧索，宦序仍拘跼.怀策入崤函，驱车辞郏鄏.

逢时念既济，聚学思大畜。端详筮仕蓍，磨拭穿杨镞。

始从雠校职，首中贤良目。一拔侍瑶墀，再升纡绣服。

誓酬君王宠，愿使朝廷肃。密勿奏封章，清明操宪牍。

鹰鞲中病下，豸角当邪触。纠谬静东周，申冤动南蜀。

危言诋阍寺，直气忤钧轴。不忍曲作钩，乍能折为玉。

扪心无愧畏，腾口有谤讟。只要明是非，何曾虞祸福。

车摧太行路，剑落酆城狱。襄汉问修途，荆蛮指殊俗。

谪为江府掾，遣事荆州牧。趋走谒麾幢，喧烦视鞭朴。

簿书常自领，缧囚每亲鞫。竟日坐官曹，经旬旷休沐。

宅荒渚宫草，马瘦畬田粟。薄俸等涓毫，微官同桎梏。

月中照形影，天际辞骨肉。鹤病翅羽垂，兽穷爪牙缩。

行看须间白，谁劝杯中绿。时伤大野麟，命问长沙鵩.

夏梅山雨渍，秋瘴江云毒。巴水白茫茫，楚山青簇簇。

吟君七十韵，是我心所蓄。既去诚莫追，将来幸前勖。

欲除忧恼病，当取禅经读。须悟事皆空，无令念将属。

请思游春梦，此梦何闪倏。艳色即空花，浮生乃焦谷。

良姻在嘉偶，顷克为单独。入仕欲荣身，须臾成黜辱。

合者离之始，乐兮忧所伏。愁恨僧祇长，欢荣刹那促。

觉悟因傍喻，迷执由当局。膏明诱暗蛾，阳焱奔痴鹿。

贪为苦聚落，爱是悲林麓。水荡无明波，轮回死生辐。

尘应甘露洒，垢待醍醐浴。障要智灯烧，魔须慧刀戮。

外熏性易染，内战心难衄。法句与心王，期君日三复。
次韵兖弟忠懿王祠
苏颂（宋代）

五君相继擅吴方，坐视群雄取乱亡。
侍子奔驰先入贡，邻邦旅乱独勤王。
岂惟佛刹传遗像，自有孙谋袭懿芳。
应似窦融归汉日，功名累世到瑰章。
哭李频员外
曹松（唐代）

出麾临建水，下世在公堂。苦集休开箧，清资罢转郎。

瘴中无子奠，岭外一妻孀。定是浮香骨，东归就故乡。
莫能名庵二首 其一
袁甫（宋代）

说道空空元不空，太空何物不能容。世人枉被虚名幻，到底还须识正宗。
咏浴
韩偓（唐代）

再整鱼犀拢翠簪，解衣先觉冷森森。教移兰烛频羞影，

自试香汤更怕深。初似洗花难抑按，终忧沃雪不胜任。

岂知侍女帘帷外，剩取君王几饼金。
冬夜示俊侍者
释智愚（宋代）

守得乌薪暖气回，夜深寒重易成灰。
因思百丈重挑拨，转使沩山眼不开。
过青芝村观晦梅
释永颐（宋代）

梅花树下春风静，苔荒荠老围春井。
山翁汲泉点茶水，触残花下玲珑影。
拟古七十首 其三十二 支道人遁赞佛
王世贞（明代）

群象倡明茂，四气适清和。凌晨将投礼，首宿事奢摩。

闪若太阳来，朗耀周九阿。诸天从帝释，旌拂纷婀娜。

修罗戢怨刃，波旬解障魔。馥郁旃檀树，彪炳珊瑚柯。

醍醐酿甘露，徐挟神飙过。千叶青芙蓉，一一凌紫波。

流铃相间发，宝座郁嵯峨。上有慈悲父，金顶秀青螺。

端严八十相，妙好一何多。微吐柔细音，雍如鸣凤歌。

惠泽彻无间，哀响遍婆娑。密迹中踊跃，大士亦隗俄。

独解舍利子，回心乾闼婆。灵花散优钵，智果结庵罗。

法鼓撞震方，慧灯导恒河。方广距由旬，成违仅刹那。

冥心归真谛，毋使叹蹉跎。
刘德秀县丞凡五和前篇仆亦五次其韵 其一
周紫芝（宋代）

刘侯一诺重，胜获金百斤。秀句忽复出，华名愧微薰。

但怜沟中断，枉错黄金文。君欲强推毂，谁当为解纷。

顾我绝世好，百念独此勤。鹊尾得古制，鹧鸪玩斑纹。

时从孤峦顶，看上秋空云。遂作小方寮，调护留清芬。

忘言聊复尔，念意亦可欣。了知法界中，清静无五荤。

倘非此地胜，是妙数得闻。谁知几席间，中有造化恩。

遂此草木性，一气蒙氤氲。
寄康庆之钱塘二首
方回（元代）

奕品深参古烂柯，笔踪傍出旧临河。
诗成不觉千篇易，书读曾临万卷多。
壮士玉关汗血马，美人南国采莲歌。
俊游奇观平生事，将相其如此老何。
偈颂一百一十七首 其六十一
释绍昙（宋代）

三月休征，修文偃武。治格太平，生灵鼓舞。无端塞马嘶风，又欲扬尘簸土。

密运机筹，肃行师旅。塞北安南一战收，生死冤魔都扫去。

重赏元勋，凯歌声撼芝峰路。
悼亡 其四
毛直方（宋代）

推愁不去竟何如，欲鼓庄盆懒有馀。赖是此□犹解事，避人对客与观书。
寻梅
胡仲弓（宋代）

因探梅花踏晓云，隔墙时有暗香闻。
枝头才漏春消息，便带春愁一二分。
故福建提刑钟编修挽章二首 其二
曹彦约（宋代）

江汉迎归客，潇湘问故人。锦衣新炫昼，绣使近行春。

坐对长沙酒，空伤夜雨神。南楼风月下，霏屑易成尘。
减字木兰花
贺铸（宋代）

簪花照镜。客鬓萧萧都不整。拟倩东□。化作尊前入梦云。

风香倩影。信是瑶台清夜永。深闭重门。牵绊刘郎别后魂。
首夏村庄即事
倪梁（清代）

断虹残雨夕阳斜，麦陇初除好种瓜。小立溪边无个事，微风吹笠落桐花。
响屧廊
蒋士铨（清代）

不重雄封重艳情，遗踪犹自慕倾城。
怜伊几两平生屐，踏碎山河是此声！
训蒙绝句 太极图
朱熹（宋代）

性蔽其源学失真，异端投隙害弥深。推原气禀由无极，只此一图传圣心。
初入荷叶陂看月
刘崧（元代）

十年跋足走风尘，到处青山是主宾。武姥岩前前夜月，多情何事苦随人。
苦吟
杨万里（宋代）

蚁无秋衣雁有裘，霜天谋食各自愁。雁声寒死叫不歇，蚁膝冻僵行复休。

先生苦吟日色晚，老铃来催吃朝饭。小儿诵书呼不来，案头冷却黄齑面。
九日
韦骧（宋代）

四逢九日峡江湄，窃禄无功祇自嗤。把酒又迟今岁菊，开编还愧去年诗。

牛山悽感何其昧，蓝水欢吟乃所宜。白发不辞吹帽落，更登山阁醉佳时。
小学识愧
陈著（宋代）

工夫靠里方为学，时习奚分幼壮年。
何幸席閒提掇紧，最明新处是陈篇。
归宗山籁一百四首 其四十三
释函是（明代）

自笑生涯拙，犹能不怕穷。就泉惟酌茗，移榻爱当风。

到老凭谁力，千峰一策通。不知人事易，随意任西东。
暑行憩新都驿
陆游（宋代）

细细黄花落古槐，江皋不雨转轻雷。
长空鸟破苍烟去，落日人从绿野来。
散策意行寻水石，脱巾高卧避氛埃。
羁游未羡端居乐，看月房湖又一回。
元宵用前韵
林瀚（明代）

上元恩典岁重申，赐假经旬日自寅。万井笙歌宫间羽，九街灯火夜为辰。

都人踏月真成队，国士观光合用宾。明旦上林花一放，暖风先报玉京春。
次韵和王尚书答赠宣城花木瓜十韵
梅尧臣（宋代）

百菓各甘酸，或由人所植。
木瓜闻卫诗，赠好非玉色。
投此琼玖闻，盖重车马饰。
贵贱今既殊，凌纸字翕赩。
一一如明珠，自得见安格。
复何备国风，庶亦见王泽。
捧之为重赐，诵已乃忘食。
幸资药品用，少助宣调力。
南土加文章，州异肥瘠。
公将和鼎餗，微意愿寻绎。
丁承受放目亭一首
韦骧（宋代）

择地为亭智思全，飞甍如翼插苍烟。身栖一哄喧声外，目逆千山秀色边。

腊雪春葩饶映带，峡云江月每流连。所嗟此境藏夔府，不入当年子美篇。
奉和提点少卿来章
彭汝砺（宋代）

场屋当年翰墨亲，故乡相别九年春。相如旧有凌云赋，居士今惟净法身。

素节直须深爱惜，高材未必竟沉沦。祇疑龙去须为雨，不似区区尺蠖伸。
朝中措（寿刘仲吉）
熊节（宋代）

麒麟早贵挂朝冠。自合侍金銮。收拾经纶事业，从容游戏人间。

祗今侍彩，符分楚甸，名在蓬山。直待疏封大国，秋光长映朱颜。
酬李漫翁暑中见寄韵
释文珦（宋代）

羲娥不停毂，催者到茅屋。
萍蓬无地头，桑梓念天目。
古吟寓深情，时事堪痛哭。
余生竟何归，行已变陵谷。
大波林
范成大（宋代）

湖路荒寒又险艰，大千空水我居间。
篙师晚始分南北，指点青青汉口山
奉扬英公大师诗匠
韩溥（宋代）

悟解真空始壮年，两朝供奉近炉烟。故乡梦断三湘远，应制诗高四海传。

晴望野云生紫阁，夜吟兰烛滴花笺。应愁内殿徵书至，恐向东林负昔缘。
黄子耕监丞挽诗
韩淲（宋代）

籍籍夷陵郭白云，紫阳犹足重斯文。当年臭味传天壤，绝代声华隔世氛。

邂逅月边兰桨驻，从容日下竹符分。伤哉逝矣空遗藁，双井风高信不群。
玉溪晓步
高述（宋代）

平生丘壑情，得此真忘形。
抠衣跨石角，开道披林坰。
日影晓峰翠，猿啼山柿青。
三潭在何许，已约摸重屏。